ห่วงหนี้ครัวเรือนพุ่งต่อเนื่อง
สศช.ห่วงหนี้สินครัวเรือนเพิ่มต่อเนื่อง พบสูงขึ้น 20.4% เมื่อเทียบกับไตรมาส 3 ปี54ขณะที่เอ็นพีแอลเพิ่มขึ้น 5 ไตรมาสติด
26 พ.ย. 2555

สศช.ห่วงหนี้สินครัวเรือนเพิ่มต่อเนื่อง พบสูงขึ้น 20.4% เมื่อเทียบกับไตรมาส 3 ปี54ขณะที่เอ็นพีแอลเพิ่มขึ้น 5 ไตรมาสติด
นางสุวรรณี คำมั่น รองเลขาธิการคณะกรรมการพัฒนาการเศรษฐกิจและสังคมแห่งชาติ (สศช.) แถลงภาวะสังคมไทยไตรมาส 3 วันนี้ (26 พ.ย.) โดยระบุว่า ครัวเรือนมีการก่อหนี้เพิ่มขึ้น ขณะที่ขีดความสามารถในการชำระคืนลดลง โดยยอดคงค้างสินเชื่อส่วนบุคคลมีมูลค่า2.74 ล้านล้านบาท หรือเพิ่มขึ้น 20.4% เทียบกับช่วงเดียวกันของปีที่แล้ว
"ครัวเรือนมีพฤติกรรมการใช้จ่ายเกินตัวมากขึ้น โดยเฉพาะพฤติกรรมการใช้จ่ายของผู้มีรายได้ปานกลางถึงน้อย จะเห็นได้ว่าตัวเลขการผิดนัดชำระหนี้เกิน 3 เดือนเพิ่มขึ้น ได้แก่ การผิดนัดชำระหนี้สินเชื่อของสถาบันการเงินใต้กำกับแบงก์ชาติเพิ่มขึ้น 36.8% สัดส่วนเอ็นพีแอลเพิ่มขึ้นเป็น 21.4% แลเพิ่มขึ้นต่อเนื่อง 5 ไตรมาส"นางสุวรรณีกล่าว
นางสุวรรณี ระบุว่า สศช.ได้เสนอรายงานเรื่อง “แรงงานข้ามชาติ..ความจำเป็นในการจัดระเบียบ” ว่า ปัจจุบันมีคนที่มิได้ถือสัญชาติไทยอยู่ในประเทศไทย 2.7-3.5 ล้านคน เป็นผู้พำนักอาศัยและทำงาน 3.14 ล้านคน โดยแรงงานต่างด้าวเหล่านี้เป็นแรงงานเข้าเมืองโดยถูกกฎหมายเพียง 1.1 ล้านคนเท่านั้น ซึ่งรัฐบาลต้องเข้ามาจัดระเบียบแรงงานเหล่านี้